शनिबार 8 आगष्ट 2020 : थांनाय शुक्रबारखालि केरेलायाव जानाय अख्रां दिङानि जाब्रबथाया हादोर नाङैनो गोथौ दुखु मोनहोदों । “AXB 1344 एयार इन्डिया एक्सप्रेस” अख्रां दिङाआ डुबाइनिफ्राय केरेलानि कोझिकोड एयारपर्टआव बाग्लायना रानवे खालामनाय समावनो फिस्लायना फ्राय 35 फुट गाहाइयाव गोग्लैलांदोंमोन। जेराव दंमोन सा 10 उन्दै गथ’सा, सा 2 पाइलटखौ लाफानानै गासै सा 191 दावबायारिफोर। डुबाइनिफ्राय केरेलासिम भारतारिफोरखौ लाना फैदोंमोन सानै बिर पाइलटआ। गाहाइ पाइलटनि मासियाव जिरायनाय 59 बोसोर बैसोनि केप्टेइन दीपक शातेजों लोगोसे लोगो पाइलटनि मासियाव दंमोन 33 बोसोर बैसोनि पाइलट अकिलेश कुमार। सानैबो बे जाब्रबथायाव जायगायावनो अबथिरायै जिउ गोमायो। सानैनिबो नख’राव दुखुजों साग्लोबदों। गुबैयै लोगो पाइलट अकिलेश कुमारनि नख’रनि थासारिआ बिखा खामथाव। मानोना उत्तर प्रदेश मधुरानि थागिबि अकिलेशनि बिसिनि गोरबोआव दंमोन गथ’। गोरबोआव थानाय गथ’आ 10 -15 साननि गेजेराव बे बुहुमाव आगान होफैनो गोनांमोन। नाथाय खाफाल हावरिया अकिलेश कुमारआ गावनि जोनोम जानो गोनां गथ’खौ नायलांनो खाबु मोनाखिसै। फिसाइ गोमाजानाय बिसिनि देहाया दायो गाज्रि हालोदआव दं होन्ना मिथिनो मोन्नाय जादों। मख’नो गोनांदि, फोजोबस्रांलु कर’नानि थाखाय गुबुन हादोतआव थाहैनाय भारतनि नोगोरारिफोरखौ लाबोनो बन्डे भारत मिसनाव नांथाबना दंमोन पाइलट अकिलेश कुमारआ।